Når man taler om de røde partier, skal man ikke længere tælle Alternativet med.

I hvert fald ikke, hvis det står til partiet selv, der i en mail opfordrer medierne til at droppe betegnelsen rød.

”Efter vores vintergruppemøde for nylig har Alternativet genbekræftet sin position som grøn – og dermed hverken rød eller blå. Derfor vil vi værdsætte, at I fremadrettet hverken omtaler Alternativet som en del af ’rød blok’ eller ’de røde partier’,” skriver partiet i mailen.

Alternativets politiske ordfører, Rasmus Nordqvist, uddyber overfor Altinget, at den nye grønne position handler om at skabe flere dimensioner i det politiske landskab.

”Det er for snævert at snakke om en rød og en blå blok. Det er dræbende for den politiske dialog, og dermed også den politiske innovation, hvis man kun kan se ting med to dimensioner,” siger han.

Den nye grønne blok vil endnu ikke pege på en statsministerkandidat, for her handler det kun om det politiske projekt og ikke om navne. Hvem, der skal være statsminister, vil Alternativet først give et bud på, når der bliver udskrevet et valg.

”Vi ved ikke, hvordan situationen ser ud, når der bliver udskrevet et valg, om der ligger et politisk grundlag, der er anderledes. Det er vigtigere for vælgerne, hvilket politisk projekt vi står for, end hvilken præsident vi peger på, da vi ikke har præsidentstyre i Danmark,” siger Rasmus Nordqvist.

Alternativet har dog ikke helt smækket døren til vennerne i rød blok. Der er nemlig stadig ingen tvivl om, at partiet er mest i opposition til statsminister Lars Løkke Rasmussen (V). I mailen til medierne skriver partiet også, at det ikke vil ”være forkert at tale om Alternativet som en del af centrum-venstre.”

”Dem, vi vil kunne mødes omkring et politisk projekt med, det er partierne, som sidder i oppositionen lige nu,” siger Rasmus Nordqvist.

emma@altinget.dk